FORSSAN KIHLAKUNNANVIRASTO
	SYYTTÄJÄOSASTO
					p.K.vvvv

Oikeusministeriö
PL 25
00023 Valtioneuvosto

viite	Lausuntopyyntönne 5/66/2004 15.6.2005

ASIA	LAUSUNTO SYYTTÄJÄLAITOKSEN RAKENNE- JA RESURSSI-
	TYÖRYHMÄN MIETINTÖÖN

 Emme ole samaa mieltä työryhmän kanssa pienten osastojen liittämisestä isoihin yksiköihin. Suuruus ei ole ole aina vahvuus ja jättiläisestä tulee hidas liikkeissään. Jos meidät liitetään Keski-Uudenmaan syyttäjäosastoon, pelkkä matka Järvenpäähän ja takaisin Forssaan kestää bussilla kuusi tuntia, kun on kuljettava Helsingin kautta. Kaikilla ei ole henkilöautoa käytettävissä. Maantieteellisesti se on kaukana (120 km) ja liikenneyhteydet ovat surkeat. 

Forssa ei ole ainoa paikka, jossa laskennallisesti sihteereitä on “liikaa”. Mielestämme meitä on täällä ihanteellinen määrä osaston toiminnan kannalta.
Loppumietinnön sivulla 27 mainitaan: “On huolehdittava siitä, että kaikissa syyttäjien toimipaikoissa säilyy riittävässä määrin toimistopalveluja”.
 Yhdellä sihteerillä ei pysty tuottamaan riittävästi toimistopalveluja, koska poissaoloja tulee paljon: ruokatunnit, lomat, sairaslomat, koulutus. Asiakaspalvelu toimii koko ajan kun on kaksi sihteeriä. On lähinnä teoriaa, että työt pystyy hoitamaan jostain muualta. Sihteereitä pystytään hyvinkin työllistämään, jos vain halua löytyy. Syyttäjiä on laskennallisesti Suomessa liian vähän, mutta ammattinsa osaavia sihteereitä käytettäessä syyttäjien työtaakkaa voitaisiin keventää.

Olemme tehneet haastehakemusluonnoksia ennen kuin valtakunnallisista tavoitteista edes puhuttiin. Luonnoksia teemme n. 90 %:iin jutuista, kun yleisesti pyritään 30 %:iin, eivätkä nämä luonnokset ole mitään luurankoja, vaan pitkälle valmisteltuja haastehakemuksia. Sihteeri ei käytä syyteharkintaa, vaan kertomukset läpi luettuaan tekee luonnoksen syyttäjälle, joka tekee asiassa syyteharkinnan.  Sihteeri oppii nopeasti näkemään onko jutussa aineksia syytteeseen asti. Syyttäjien kanssa laaditusta fraasipankista ja mallimapista on suuri apu.
Luonnosten määrän lisääntyminen vaikuttaa suoraan syyttäjien syyteharkinta-aikaan. Jos sihteerien määrää alennetaan syyteharkinta-aika pitenee, kun tarkoituksena on sen alentaminen eikä  haastehakemusluonnosten määrä 30 %:sta varmaankaan tule nousemaan, koska sihteereillä on myös muita töitä.

Jos suurempiin yksiköihin mennään, mielestämme epätasaisuutta sihteerien jakautumisessa alueella voitaisiin tasoittaa juuri haastehakemusluonnosten tekemisen siirtämisessä toiselle paikkakunnalle. 
Talous- ja henkilöstöhallintoasioita ollaan keskittämässä. Emme näe ajan tai rahan säästöä syntyvän tässä, koska osa asioista siirtyy palvelukeskuksiin ja pieniinkin osastoihin/palvelutoimistoihin pitää laskut ym. edelleen lähettää jossain muodossa tarkastettavaksi.

Laskentakaavoja henkilöstömäärissä ei voi suoraan käyttää valtakunnallisesti, vaan on otettava huomioon myös olosuhteet ja mikä on käytännössä mahdollista/mahdotonta/tarkoituksenmukaista. Perustoiminnot yksiköissä pysyvät samoina huolimatta syyttäjien määrästä.

Viittaamme asiasta 27.4.2005 antamaamme lausuntoon (liitteenä). Mielipiteemme asiasta ei ole muuttunut työryhmän loppumietinnön perusteella.

Eija Vihreäsaari		Eija Makara
toimistosihteeri		toimistosihteeri